- Jeg totalt forarget over, at sådan noget kan ske i et samfund som vores. Umiddelbart skulle man tro, at det kun kunne forekomme i et land som Ukraine eller andre steder langt væk.

Sådan lyder den umiddelbare reaktion fra TV 2's tillidsmand, Lennart Sten, over for ekstrabladet.dk i kølvandet på en ubehagelig episode på Christiania i går.

Her blev en unavngiven TV 2-journalist tvunget til at smide alt tøjet og flygte ud af fristaden, efter at vedkommende var blev afsløret af en gruppe christianitter i at filme med skjult kamera på den københavnske fristad.

Læs også: Filmede med skjult kamera - Jaget nøgen ud af Christiania

Derfor mener tillidsmanden, at politikerne bør skride ind.

- Jeg mener, at episoden understreger med al ønskelig tydelighed, at der er noget galt derude - specielt eftersom der hele dagen var masser af journalister og fotografer til stede. Jeg mener ikke, at vi kan have et sådant samfund, hvor enkelte grupper kan bestemme, hvem der kan få lov at udføre deres arbejde, siger han til ekstrabladet.dk og fortsætter:

Læs også: TV2 journalist fik tæv for at filme Christiania

- Men det er jo ikke op til os som medie at gøre noget ved det, og derfor må jeg spille bolden videre til myndighederne og politikerne, der må tage stilling til, om det er den slags samfund, vi vil finde os i at leve i.

Ifølge Lennart Sten er der blevet taget godt hånd om den unavngivne journalist. Han vil dog ikke afsløre, om TV 2 har tænkt sig at blive ved med at filme med skjult kamera på Christiania.

- Nej, det kan jeg af gode grunde ikke fortælle dig, da det ville give problemer for journalisterne, hvis der rent faktisk var nogen derude. Men det, jeg kan sige, er, at det selvfølgelig får os til at overveje situationen. Ingen skal risikere at lide skade ved at udføre deres job.

Se også: TV: Pia K: Jeg flytter aldrig på Christiania!

- Det er en balance mellem at påvise de kriminelle ting, der foregår i samfundet, og udsætte sig selv for fare. Vi skal nu til at kigge på detaljerne omkring sikkerheden, men det er klart, at vi bliver nødt til at være påpasselige, siger han.